DÔVODOVÁ SPRÁVA

1.KONTEXT NÁVRHU

•Dôvody a ciele návrhu

V nariadení Rady (EÚ) 2020/672 („nariadenie o nástroji SURE“) sa stanovuje právny rámec poskytovania finančnej pomoci Únie členským štátom, ktoré čelia závažnému narušeniu hospodárstva spôsobenému výskytom ochorenia COVID-19 alebo ktorým takéto narušenie hrozí. Podpora v rámci nástroja SURE slúži predovšetkým na financovanie režimov skráteného pracovného času alebo podobných opatrení, ktoré sú zacielené na ochranu zamestnancov a samostatne zárobkovo činných osôb, a teda na zníženie výskytu nezamestnanosti a straty príjmu, a doplnkovo aj na financovanie určitých opatrení súvisiacich so zdravím, a to najmä na pracovisku.

Cyprus požiadal 6. augusta 2020 Úniu o finančnú pomoc a Rada mu 25. septembra 2020 vykonávacím rozhodnutím (EÚ) 2020/1344 túto pomoc poskytla s cieľom doplniť jeho vnútroštátne úsilie pri riešení vplyvu výskytu ochorenia COVID-19 a jeho sociálno-ekonomických dôsledkov pre pracovníkov a samostatne zárobkovo činné osoby.

Cyprus 10. marca 2021 opäť požiadal o finančnú pomoc Únie podľa nariadenia o SURE. V nadväznosti na uvedenú žiadosť bolo vykonávacie rozhodnutie Rady (EÚ) 2020/1344 zmenené vykonávacím rozhodnutím Rady (EÚ) 2021/680 z 23. apríla 2021.

Cyprus 5. septembra 2022 tretíkrát požiadal o finančnú pomoc Únie podľa nariadenia o SURE.

V súlade s článkom 6 ods. 2 nariadenia o nástroji SURE sa Komisia poradila s cyperskými orgánmi, aby overila náhle a prudké zvýšenie skutočných aj plánovaných výdavkov priamo súvisiacich s opatreniami na cyperskom trhu práce, ktoré sú spôsobené pandémiou ochorenia COVID-19. Týka sa to predovšetkým existujúcich opatrení uvedených vo vykonávacom rozhodnutí Rady (EÚ) 2020/1344, a to:

a)režimu na podporu spoločností pri čiastočnom pozastavení ich prevádzky, na základe ktorého sa pod podmienkou zachovania pracovných miest poskytuje náhrada mzdy zamestnancom podnikov, ktorých obrat sa znížil v dôsledku pandémie. Predmetná náhrada pokrýva 60 % mzdy zamestnanca alebo 60 % jednotiek sociálneho poistenia zamestnanca získaných v roku 2018, a to podľa toho, ktorá z týchto súm je vyššia. Náhrada sa poskytuje v rozsahu od najmenej 360 EUR do najviac 1214 EUR mesačne. Toto opatrenie, ktoré bolo pôvodne platné od marca do júna 2020, bolo predĺžené na obdobie od januára do augusta 2021;

b)osobitného režimu pre hotely a turistické ubytovacie zariadenia, na základe ktorého sa poskytuje náhrada mzdy na podporu zamestnancov v hotelovom odvetví a v iných podnikoch poskytujúcich turistické ubytovanie, ktorých zamestnávateľ úplne prerušil prevádzku alebo čelil zníženiu obratu o viac ako 40 %. Účasť v režime je podmienená zachovaním pracovných miest. Toto opatrenie, ktoré sa bolo pôvodne platné od júna do októbra 2020, bolo predĺžené na obdobie od novembra 2020 do októbra 2021;

c) osobitného režimu na podporu podnikov prepojených s odvetvím cestovného ruchu alebo ovplyvnených odvetvím cestovného ruchu alebo spojených s podnikmi, ktoré museli povinne pozastaviť svoju prevádzku, v rámci ktorého sa pod podmienkou zachovania pracovných miest poskytuje náhrada mzdy zamestnancom podnikov, ktoré úplne pozastavili svoju prevádzku alebo ktorých obrat sa znížil o viac ako 40 % (oproti zníženiu o 55 % podľa pôvodného režimu). Toto opatrenie, ktoré bolo pôvodne platné od júna do augusta 2020, bolo predĺžené a zmenené na obdobie od septembra 2020 do októbra 2021;

d)osobitného režimu na podporu podnikov vykonávajúcich osobitné vopred vymedzené činnosti, v rámci ktorého sa pod podmienkou zachovania pracovných miest poskytuje náhrada mzdy zamestnancom alebo podnikom, ktorých obrat sa znížil aspoň o 55 %. Toto opatrenie, ktoré bolo pôvodne platné od júna do augusta 2020, bolo predĺžené na obdobie od septembra do decembra 2020 a potom opäť od decembra 2020 do októbra 2021;

e)režimu poskytovania dotácií veľmi malým a malým podnikom a samostatne zárobkovo činným osobám s najviac 50 zamestnancami, v rámci ktorého sa poskytuje jednorazový grant na podporu úhrady ich prevádzkových nákladov. Predmetom žiadosti je iba časť výdavkov súvisiaca s podporou samostatne zárobkovo činných osôb a spoločností s jediným spoločníkom. Výška jednorazových grantov bola prehodnotená v prípade rôznych kategórií podnikov vzhľadom na počet zamestnancov. Okrem toho boli schválené granty pre podniky, ktoré pozastavili svoju prevádzku od marca 2020, a to vo výške 10 000 EUR v prípade podnikov s najviac deviatimi zamestnancami a vo výške 15 000 EUR v prípade podnikov s viac ako deviatimi zamestnancami. Toto opatrenie, ktoré bolo pôvodne platné od apríla do mája 2020, bolo predĺžené a zmenené tak, aby sa vzťahovalo na november 2020. Režim bol opäť predĺžený v marci 2021 a apríli 2021 a vzťahoval sa na podniky s akýmkoľvek počtom zamestnancov, ktoré museli na základe vyhlášok ministra zdravotníctva úplne pozastaviť svoju prevádzku;

f) režimu nemocenskej dávky, na základe ktorého sa poskytuje náhrada mzdy zamestnancom súkromného sektora a samostatne zárobkovo činným osobám pod podmienkou, že patria do kategórie ohrozených osôb podľa zoznamu uverejneného ministerstvom zdravotníctva, že boli na základe rozhodnutia orgánov umiestnení do karantény alebo sa nakazili ochorením COVID-19. Toto opatrenie, ktoré bolo pôvodne platné od marca do júna 2020, bolo predĺžené na obdobie od novembra 2020 do júna 2021.

Cyprus Komisii poskytol príslušné informácie.

Vzhľadom na dostupné dôkazy Komisia navrhuje Rade, aby prijala vykonávacie rozhodnutie o poskytnutí finančnej pomoci Cypru podľa nariadenia o SURE na podporu uvedených opatrení.

•Súlad s existujúcimi ustanoveniami v tejto oblasti politiky

Tento návrh je plne v súlade s nariadením Rady (EÚ) 2020/672, na základe ktorého sa predkladá.